Metode active în abordarea conceptelor matematice. Învăţarea activă.
Prof. Cătălin Mîinescu, Şcoala cu clasele I-VIII Bobiceşti
Apariţia noilor programe, centrate pe achiziţiile elevilor, impune anumite schimbări în didactica fiecărei discipline.
Diversificarea metodelor de învăţare, a modurilor şi formelor de organizare a lecţiei, a situaţiilor de învăţare, constituie cheia schimbărilor pe care le preconizează noul curriculum. Asigurarea unor situaţii de învăţare multiple creează premise pentru ca elevii să poată valorifica propriile abilităţi în învăţare.
Metodele de învăţare sunt scheme de acţiune identificate de teoriile învăţării; ele sunt aplicate conţinuturilor disciplinei studiate şi reprezintă acţiuni interiorizate de elev.
Enumerăm în continuare câteva metode de învăţare:
	Metode de învăţare
	Centrate pe activitate
	Centrate pe conţinutul învăţării

	Centrate pe elev
	Lucrări practice
	Dezbatere

	
	Învăţare prin descoperire
	Brainstorming

	
	Învăţare prin proiecte
	Observaţie în natură

	
	Învăţare prin experiment
	Conversaţie

	
	Studiul de caz
	Demonstraţie

	
	Incidentul critic
	Dialog

	
	Jocuri didactice
	

	
	Jocul de rol
	

	
	Simulare
	

	
	Problematizare
	

	Centrate pe
	Exerciţiul
	Prelegerea

	profesor
	Instruirea programată
	Explicaţia

	
	Algoritmizarea
	Povestirea


În practica didactică, este acceptat faptul că un elev reţine…

... din ceea ce citeşte
… din ceea ce aude
… din ceea ce vede şi aude, în acelaşi timp
… din ceea ce spune
… din ceea ce spune, făcând un lucru la care reflectează şi care îl interesează
Aşadar, învăţarea devine eficientă doar atunci când îl punem pe elev să acţioneze!



Sensul schimbărilor în didactica actuală este orientat spre formarea de competenţe, adică a acelor ansambluri structurate de cunoştinţe şi deprinderi dobândite prin învăţare, care permit identificarea şi rezolvarea unor probleme specifice, în contexte diverse. Învăţarea nu mai poate avea ca unic scop memorarea şi reproducerea de cunoştinţe: în societatea contemporană, o învăţare eficientă presupune explicarea şi susţinerea unor puncte de vedere proprii, precum şi realizarea unui schimb de idei cu ceilalţi.
Pasivitatea elevilor în clasă, consecinţă a modului de predare prin prelegere, nu produce învăţare decât în foarte mică măsură. De fapt, prelegerea presupune că toţi elevii pot asimila aceleaşi informaţii, în acelaşi ritm, ceea ce este departe de realitate. Pentru elevi, este insuficient dacă, în timpul unei ore, ascultă explicaţiile profesorului şi văd o demonstraţie sau un experiment. Este mult mai eficient dacă elevii participă în mod activ la procesul de învăţare: discuţia, argumentarea, investigaţia, experimentul, devin metode indispensabile pentru învăţarea eficientă şi de durată.
În cele ce urmează, exemplificăm câteva dintre posibilele situaţii de învăţare activă care se pot organiza în orele de matematică.
1. Brainstorming
Metoda Brainstorming înseamnă formularea a cât mai multor idei – oricât de fanteziste ar putea părea acestea - ca răspuns la o situaţie enunţată, după principiul cantitatea generează calitatea. Conform acestui principiu, pentru a ajunge la idei viabile şi inedite este necesară o productivitate creativă cât mai mare.
Etape
1.   Alegerea sarcinii de lucru
2. Solicitarea exprimării într-un mod cât mai rapid, a tuturor ideilor legate de rezolvarea problemei. Sub nici un motiv, nu se vor admite referiri critice.

3. Înregistrarea tuturor ideilor în scris (pe tablă). Anunţarea unei pauze pentru aşezarea ideilor (de la 15 minute până la o zi).

4. Reluarea ideilor emise pe rând şi gruparea lor pe categorii, simboluri, cuvinte cheie, etc.

5. Analiza critică, evaluarea, argumentarea, contraargumentarea ideilor emise anterior. Selectarea ideilor originale sau a celor mai apropiate de soluţii fezabile pentru problema supusă atenţiei.

6. Afişarea ideilor rezultate în forme cât mai variate şi originale: cuvinte, propoziţii, colaje, imagini, desene, etc.

Exemplu
Se propune o problemă (din manual sau din culegerea de probleme).

Cereţi elevilor să propună strategii de rezolvare a problemei. Pot apărea, de exemplu, sugestii legate de realizarea unei figuri cât mai corecte, de verificare “pe desen” a proprietăţilor cerute în concluzia problemei, de măsurare a unor unghiuri sau segmente. Lăsaţi elevii să propună orice metodă le trece prin minte! Notaţi toate propunerile elevilor. La sfârşitul orei, puneţi elevii să transcrie toate aceste idei şi cereţi-le ca, pe timpul pauzei, să mai reflecteze asupra lor.
Pentru problema analizată, cuvintele-cheie ar putea fi: măsurare, congruenţă, asemănare, paralelism.
Puneţi întrebări de tipul:
Am putea rezolva problema folosind măsurători pe o figură cât mai corectă? Este util să studiem un caz particular al problemei? Au întrebările problemei legătură între ele? Ce anume trebuie să demonstrăm?
Ca urmare a discuţiilor avute cu elevii, trebuie să rezulte strategia de rezolvare a problemei. Aceasta poate fi sintetizată sub forma unor indicaţii de rezolvare, de tipul:
· construim figura

· aplicăm un criteriu de asemănare

· folosim teorema bisectoarei

Reţineţi că obiectivul fundamental constă în exprimarea liberă a opiniilor prin eliberarea de orice prejudecăţi. De aceea, acceptaţi toate ideile, chiar trăznite, neobişnuite, absurde, fanteziste, aşa cum vin ele în mintea elevilor, indiferent dacă acestea conduc sau nu la rezolvarea problemei.
Pentru a determina progresul în învăţare al elevilor cu rămâneri în urmă, este necesar să îi antrenaţi în schimbul de idei; faceţi astfel încât toţi elevii să îşi exprime opiniile!

2. Mozaicul
Metoda Mozaicului presupune învăţarea prin cooperare la nivelul unui grup şi predarea achiziţiilor dobândite de către fiecare membru al grupului unui alt grup.

Etape
1. Impărţirea clasei în grupuri eterogene de 4 elevi, fiecare dintre aceştia primind câte o fişă de învăţare numerotată de la 1 la 4. Fişele cuprind părţi ale unui material, ce urmează a fi înţeles şi discutat de către elevi.
2. Prezentarea succintă a subiectului tratat. Explicarea sarcinii de lucru şi a modului în care se va desfăşura activitatea.
3. Regruparea elevilor, în funcţie de numărul fişei primite, în grupuri de experţi: toţi elevii care au numărul 1 vor forma un grup, cei cu numărul 2 vor forma alt grup s.a.m.d.

4. Invăţarea prin cooperare a secţiunii care a revenit fiecărui grup de experţi. Elevii citesc, discută, încearcă să înţeleagă cât mai bine, hotărăsc modul în care pot preda ceea ce au înţeles colegilor din grupul lor originar.

5. Revenirea în grupul iniţial şi predarea secţiunii pregătite celorlalţi membri. Dacă sunt neclarităţi, se adresează întrebări expertului. Dacă neclarităţile persistă se pot adresa întrebări şi celorlalţi membri din grupul expert pentru secţiunea respectivă.

6. Trecerea în revistă a materialului dat prin prezentare orală cu toată clasa/ cu toţi participanţii.


Exemplu
Propuneţi “lecţia” din Manualul de matematică pentru clasa a V-a, Ed.Sigma, 2002, de la pag. 72-74. Cele patru “fişe” de lucru sunt paragrafele prezentate în manual cu titlurile: Când obţinem propoziţii adevărate folosind “şi”/ “sau”/ “nu”/ “dacă…atunci…”? În cazul  analizat, subiectul  este     “Propoziţii compuse”.
Aşadar, unul dintre grupurile de “experţi” va fi format din toţi elevii care au primit, în cadrul grupului iniţial de 4, porţiunea de lecţie cu titlul: Când obţinem propoziţii adevărate folosind “şi”? Elevii din fiecare grup decid cum vor “preda”. Ei pot folosi desene, exemple numerice, texte în vorbirea curentă, simboluri matematice.
In fiecare grup, sunt astfel “predate” cele patru secvenţe ale lecţiei. În acest fel, fiecare elev devine responsabil atât pentru propria învăţare, cât şi pentru transmiterea corectă şi completă a informaţiilor. Este important să monitorizaţi această activitate, pentru ca achiziţ ile să fi corect transmise.
Câteva întrebări bine alese de profesor vor evidenţia nivelul de înţelegere a temei.
Metoda Mozaicului are avantajul că implică toţi elevii în activitate şi că fiecare dintre ei devine responsabil, atât pentru propria învăţare, cât şi pentru învăţarea celorlalţi. De aceea, metoda este foarte utilă în motivarea elevilor cu rămâneri în urmă: faptul că se transformă, pentru scurt timp, în ”profesori” le conferă un ascendent moral asupra colegilor.



3. Investigaţia
Investigaţia la matematică implică, pe de o parte, rezolvarea unor probleme întâlnite în cotidian sau în alte domenii ale disciplinelor şcolare şi, pe de altă parte, explorarea unor concepte matematice necunoscute utilizând metode, tehnici, concepte cunoscute. Investigaţia presupune atât rezolvarea de probleme cât şi crearea de probleme.
Exemplu: Determinarea şi compararea distanţelor din mediul apropiat la clasa a V-a
Materiale necesare: o hartă a zonei locale, înzestrată cu o scală.
Elevii culeg informaţii despre distanţele pe care le parcurg colegii lor de acasă până la şcoală, înregistrează aceste informaţii în tabele, compară şi clasifică informaţiile, cu scopul de a extrage mai uşor date relevante pentru întrebările puse.
Activitatea începe în clasă, prin explicarea sarcinilor de către profesor şi se continuă extraşcolar, prin culegerea datelor de către elevi, organizaţi în grupe de câte patru. Datele pot fi notate pe hărţi, integrând în acest fel şi cunoştinţele de geografie locală. De asemenea, datele pot fi sistematizate într-un tabel în care se precizează: numele elevului, distanţa pe care o parcurge de acasă până la şcoală, mijlocul de transport folosit etc. Acolo unde distanţa nu poate fi determinată cu prea mare precizie, se utilizează aproximări. Elevii sunt sfătuiţi să obţină cât mai multe date, inclusiv de la celelalte echipe, în care nu sunt membri. Prelucrarea datelor vizează obţinerea de răspunsuri la următoarele tipuri de întrebări.
Cine locuieşte cel mai aproape de şcoală? Dar cel mai departe? Cu cât este mai scurtă prima distanţă faţă de a doua? De câte ori? (Aproximaţi!)
Câţi copii locuiesc la o distanţă mai lungă de 1 km faţă de şcoală? Comparaţi cu numărul copiilor care locuiesc la o distanţă mai scurtă de 1 km. Efectuaţi şi alte comparaţii.
Elevii sunt stimulaţi să formuleze cât mai multe întrebări.
Timp de lucru alocat în clasă: 15–20 minute pentru explicarea activităţii, în prima oră; 30 de minute pentru discutarea modului de organizare şi prezentare a datelor, o săptămână mai târziu; 30 de minute pentru evaluarea activităţii desfăşurate de câţiva elevi. Evaluarea investigaţiei se face holistic pentru toţi membrii unei grupe, ţinând cont de claritarea prezentării şi a argumentării, precum şi de gradul de finalizare a sarcinii
Investigaţia pune toţi elevii în situaţia să acţioneze. Deoarece sarcinile de lucru nu vizează doar sfera cognitivă, în cadrul investigaţiei se găseşte un rol pentru fiecare elev; de aceea, toţi elevii conştientizează propria importanţă pentru derularea activităţii.



4.  Proiectul
Metoda Proiectului înseamnă realizarea unui produs, ca urmare a colectării şi prelucrării unor date referitoare la o temă anterior fixată.
Proiectul este activitatea cel mai pregnant centrată pe elevi. Este un produs al imaginaţiei acestora, menit să permită folosirea liberă a cunoştinţelor însuşite, într-un context nou şi relevant. Proiectul este o activitate personalizată, elevii putând decide nu numai asupra conţinutului său, dar şi asupra formei de prezentare. În plus, proiectul încurajează cel mai bine abordarea integrată a învăţării: elevilor li se creează ocazia de a folosi în mod unitar cunoştinţe şi tehnici de lucru dobândite la mai multe discipline.
Fiind o activitate centrată pe elev, îi dă acestuia posibilitatea de a asambla într-o viziune personală cunoştinţele pe care le are, răspunzând astfel unei întrebări esenţiale: „Ce pot face cu ceea ce am învăţat la şcoală?”.
Proiectul începe în clasă, prin conturarea obiectivelor, formularea sarcinii de lucru şi (dacă este cazul) precizarea echipei care îl realizează. În afara orelor de curs, dar sub îndrumarea profesorului, elevii stabilesc metodologiile de lucru, îşi definesc (dacă este cazul) statutul şi rolul în cadrul grupului şi fixează termene pentru diferite etape ale proiectului. După colectarea datelor şi organizarea materialului, proiectul se încheie în clasă, prin prezentarea rezultatelor obţinute.
Proiectul prezintă avantajul antrenării elevilor în activităţi complexe, ce presupun identificare şi colectare de date, precum şi prelucrarea şi organizarea acestora într-un mod original.
Pentru buna desfăşurare a proiectului, ţineţi cont de sugestiile de mai jos.

Ajutaţi elevii să stabilească o listă de întrebări esenţiale legate de tematica proiectului şi să
centreze conţinutul proiectului în jurul acestor întrebări. Pregătiţi-vă cu grijă activitatea!
Acordaţi elevilor libertate în privinţa organizării şi structurării proiectului, dar conturaţi împreună
câteva elemente obligatorii (de exemplu: introducere, concluzii, bibliografie etc.). Nu zoriţi
desfăşurarea activităţilor, dar cereţi elevilor să întocmească un calendar al activităţilor cu termene
realiste de finalizare a diferitelor etape.
Urmăriţi activitatea de elaborare a proiectelor, cerând elevilor să raporteze periodic gradul de
realizare. Înterveniţi în activitatea unui elev sau a unui grup numai dacă este strict necesar. Lăsaţi

elevii să se descurce cât mai mult singuri!

Folosiţi „gălăgia lucrativă”, atunci când activitatea se desfăşoară în clasă. Nu renunţaţi uşor, chiar

dacă aveţi impresia că lucrurile nu avansează aşa cum v-aţi dori!
Evaluaţi  atât  calitatea  proiectului  (având  în  vedere  adecvarea  la  temă,  completitudinea,
structurarea, semnificaţia datelor, creativitatea), cât şi calitatea activităţii elevilor (având în vedere
documentarea, modul de comunicare, calitatea rezultatelor).
Sugestii pentru tematica unor proiecte
Exemplul 1
Proiectul următor permite abordarea unităţii de învăţare „Funcţii de forma: x→ax+b” într-o manieră coerentă şi atractivă.
Titlul proiectului: Consumul casnic de energie electrică: ce tip de abonament este mai eficient? Paşi în derularea proiectului:
▪    Familiarizare: investigarea ofertei de abonamente pentru consumul casnic de energie electrică (abonament uzual sau abonament social).



▪ Structurare: obţinerea de informaţii cu privire la facilităţile oferite de fiecare tip de abonament; înregistrarea consumului casnic pe o perioadă de timp şi extrapolarea acestuia la o lună; modelarea situaţiilor înregistrate prin intermediul funcţiilor afine; compararea graficelor unor astfel de funcţii în scopul alegerii contractului optim.
▪ Aplicare: identificarea modalităţilor de încadrare în consumul preconizat prin utilizarea conceptului de funcţie afină (x→ax+b).
Exemplul 2
Proiectul următor permite abordarea unităţii de învăţare „Ariile şi volumele corpurilor rotunde” în cadrul unui demers practic-aplicativ.
Titlul proiectului: Vase şi containere: care este forma cea mai avantajoasă? Paşi în derularea proiectului:
▪ Familiarizare: investigarea formelor uzuale ale vaselor din gospodărie, comparativ cu volumul lor, determinat prin măsurarea capacităţii.
▪ Structurare: determinarea măsurilor (lungime, lăţime, diametru, înălţime etc.) acestor vase; determinarea volumelor lor (aplicând formule sau măsurând capacităţi), calculul ariilor vaselor şi containerelor; înregistrarea datelor; determinarea unor modalităţi de comparare e unor vase de capacităţi şi forme diferite; identificarea acelor vase care sunt realizate prin consum minim de material şi au volum maxim.
▪    Aplicare: utilizarea concluziilor obţinute în luarea unor decizii practice.

Proiectul este ceva, nu este despre ceva. Produsul finit rezultat în urma activităţii de proiect creează elevului sentimentul utilităţii a ceea ce produce, direcţionează efortul acestuia către cineva (publicul-ţintă căruia i se adresează).
În urma derulării unor proiecte, se pot realiza: broşuri, pliante, postere, pagini de revistă sau ziar, etc.
5.  Utilizarea eficientă a manualului
Manualele alternative conduc la o diversificare a ofertei educaţionale, în condiţiile în care unul dintre principiile pedagogice vizează trecerea de la învăţământul pentru toţi la învăţământul pentru fiecare. Ele îşi propun să ofere variante care să structureze procesul de cunoaştere, să formeze şi să disciplineze gândirea, să-i ajute pe elevi să parcurgă învăţarea într-un demers personalizat.



Activităţile descrise în continuare pot face ca manualele să fie utilizate mai eficient la clasă. 
Prelucrarea de către elevi a informaţiilor esenţiale din lecţie
În loc să “predaţi” o lecţie, cereţi elevilor să citească lecţia din manual, să facă un rezumat şi să discute între ei pasajele neclare. Acesta este un excelent prilej de lucru în grup, prin care se exersează comunicarea specifică matematicii.
           Minimizarea notiţelor elevilor
Scrierea după dictare poate fi mare consumatoare de timp, mai ales la clasele mici. De aceea, este util să folosiţi manualul pentru a citi şi comenta, împreună cu elevii, diverse reguli, definiţii, precizări sau recomandări. În acest fel, elevii se concentrează asupra esenţialului, dificultăţile cauzate de necesitatea scrierii rapide fiind înlăturate. Pentru fixarea noilor noţiuni, solicitaţi elevilor ca, după citirea definiţiei, să găsească exemple, contraexemple, legături cu alte noţiuni studiate anterior. Puteţi reveni asupra acestor pasaje din manual şi în momentul în care faceţi sumarul lecţiei.
          Integrarea în predare a sarcinilor de lucru din manuale
Dezvoltarea gândirii critice presupune crearea cadrului în care elevii îşi pun întrebări şi caută răspunsuri la acestea; gândirea critică este conectată, în mod natural, cu noutatea. Predarea nu poate fi “liniară”: profesorul trebuie să faciliteze îndoiala, incertitudinea, nesiguranţa în răspunsuri, tocmai pentru a eficientiza învăţarea.
În multe cazuri, manualele conţin sarcini de lucru corelate cu conţinutul lecţiei. Organizarea unor activităţi de învăţare pornind de la aceste sarcini de lucru poate fi o soluţie pentru dinamizarea învăţării.



          Utilizarea metodelor specifice altor discipline
Monotonia unor ore care se desfăşoară “la fel” poate fi înlăturată prin folosirea unor metode specifice altor discipline. Aceste metode pot fructifica potenţialul unor elevi care au alt profil de învăţare decât cel logico- matematic.
Organizarea unor lecţii centrate pe astfel de metode presupune imaginaţie şi iniţiativă, atât din partea profesorului, cât şi a elevilor.
Întrebaţi colegii care predau alte discipline ce metode specifice aplică la clasă. Imaginaţi activităţi care aplică aceste metode la orele de matematică şi desfăşuraţi activităţile în clasă. Verificaţi prin chestionare de opinie modul în care elevii percep activitatea astfel desfăşurată. Discutaţi cu colegii concluziile la care aţi ajuns.
Se pot propune:  
Povestiri cu subiect dat

Alegeţi un concept oarecare (de exemplu: triunghiul dreptunghic) şi cereţi elevilor să creeze o povestire în care personajul principal este conceptul ales, iar alte personaje sunt “rudele” acestuia (în cazul nostru, triunghiul oarecare şi dreptunghiul). În acest fel, elevii ajung în mod natural la caracterizarea unei noi noţiuni, prin gen proxim şi diferenţă specifică, adică prin sesizarea asemănărilor şi deosebirilor dintre noţiunea nouă şi alte noţiuni, anterior studiate. Entuziasmul şi imaginaţia elevilor, în rezolvarea acestei sarcini de lucru, compensează din plin “timpul pierdut” cu o astfel de activitate.



Justificări experimentale
Puteţi înlocui demonstraţiile “pur” matematice (care, de multe ori, depăşesc puterea de înţelegere a elevilor), prin experimente ce pot crea convingeri matematice. Pentru aceasta, cereţi elevilor să imagineze şi să desfăşoare experimente diverse, iar apoi să interpreteze concluziile. În acest mod, aplicaţi la matematică metode specifice ştiinţelor naturii.
De exemplu, le puteţi propune elevilor următoarea situaţie-problemă: ce relaţie există între volumul unei prisme şi volumul unei piramide care au baze şi înălţimi respectiv congruente?




O posibilă argumentare este compararea (prin cântărire) a maselor a două corpuri geometrice realizate din lemn. Remarcaţi că, la nivelul claselor de gimnaziu, o demonstraţie matematică a relaţiei cerute este nerealistă.
Joc de rol
Jocul de rol se realizează prin simularea unei situaţii, care pune participanţii în ipostaze care nu le sunt familiare, pentru a-i ajuta să înţeleagă situaţia respectivă şi să înţeleagă alte persoane care au puncte de vedere, responsabilităţi, interese, preocupări şi motivaţii diferite.
Un joc de rol poate fi, de exemplu, organizat în jurul următoarei situaţii: bisectoarea şi înălţimea unui triunghi discută: ce îşi spun?
Pentru desfăşurarea jocului, este util să decideţi, împreună cu elevii, împărţirea rolurilor (inclusiv rolurile de observator), să stabiliţi modul de desfăşurare a jocului de rol, să pregătiţi fişele cu descrierile de rol şi să instruiţi elevii în legătură cu desfăşurarea propriu-zisă. Astfel, fişele ar putea puncta câteva dintre proprietăţile pe care “actorii” le pot invoca (de exemplu, concurenţă, măsuri de unghiuri, distanţă, etc), iar rolurile ar putea să pornească de la deosebiri (“noi, înălţimile suntem mai importante, pentru că…”) şi să ajungă la asemănări (“de fapt, în triunghiul isoscel suntem surori gemene…”).

După   desfăşurarea  jocului   de   rol,  este   utilă   realizarea   unei   analize  din   perspectiva experienţelor de învăţare avute şi evaluarea activităţii împreună cu actorii şi observatorii. În acest moment, sunt utile întrebări de tipul:
Ce sentimente aveţi în legătură cu rolurile/ situaţiile interpretate?
A fost o interpretare conformă cu realitatea?
A fost rezolvată problema conţinută de situaţie? Dacă da, cum? Dacă nu, de ce?
Ce ar fi putut fi diferit în interpretare? Ce alt final ar fi fost posibil?
Ce aţi învăţat din această experienţă?
